Der skal loft over børnechecken, så der kun gives penge til tre børn per familie, lyder det i regeringens 2025-plan.

Hvis det står til regeringen, skal forældre kun kunne få børne- og ungeydelse - også kaldet børnecheck - for tre børn.

Det fremgår af regeringens bud på en helhedsplan for dansk økonomi frem mod 2025.

De årlige satser for børne- og ungeydelsen i 2016: * Familier med børn i aldersgruppen 0-2 år får udbetalt 17.880 kroner. * Familier med børn i aldersgruppen 3-6 år får udbetalt 14.148 kroner. * Familier med børn i aldersgruppen 7-14 år får udbetalt 11.136 kroner. * Familier med børn i aldersgruppen 15-17 år får udbetalt 11.136 kroner. Med regeringens forslag vil det fremover kun være muligt at få børne- og ungeydelse for to børn. Det tredje barn får 75 procent af ydelsen. Kilde: Skatteministeriet.

Flere børn betyder færre penge

Desuden vil regeringen indføre et "gradueret loft" over børnechecken, hvor satsen per barn reduceres med antallet af børn.

- Regeringen foreslår, at det yngste og næstyngste barn får 100 procent af ydelsen, mens det tredje yngste barn får 75 procent af ydelsen. Der gives ikke ydelser for yderligere børn, lyder det i 2025-planen, der blev fremlagt tirsdag.

- Det afspejler et gradvist aftagende forbrugsbehov for hvert ekstra barn, idet større familier har en række stordriftsfordele.

Desuden ønsker regeringen at øge det såkaldte optjeningskrav, så tilknytningskravet til Danmark hæves fra to til fem år indenfor de seneste 10 år.